
חידוש ההלכה – מהו?
הנושא שבו יעסקו כל המפגשים השנה הוא חידוש ההלכה. 

לפני שנתחיל לדון בשאלה זו יש להגדיר היטב את המושג "חידוש ההלכה". לכאורה הדברים פשוטים ומובנים, אולם אנשים שונים משתמשים במושג זה במובנים שונים. למשל, קיימים הרבה ספרים המגדירים את עצמם כ"חידושי הלכה", כאשר כוונתם היא בירורים בהלכה, ואין בהם מן החידוש, במובנים שיתבארו בהמשך. זרמים לא-אורתודוכסיים ביהדות מפרשים אחרת את המושג "חידוש הלכה", ולכך יוקדש מפגש בהמשך השנה.

נדון תחילה בהגדרת המושג "חידוש", בהקשר ההלכתי-אורתודוכסי, ואח"כ בהגדרת המושג "הלכה".
חידוש
חידוש הלכתי יכול להתבטא באחד מארבעה מישורים: 

א. חידוש האופן שבו מקוימת ההלכה למעשה
שומר ההלכה מעצב את הדרך האישית שלו לשמירתה. הניואנסים השונים נוגעים למידת ההקפדה (הקפדה על קיום מלא של ההלכה לעומת קיום חלקי; בחירה במה להקפיד), למידת ההשקעה (כמה זמן, מאמץ וכסף מושקע בקיום המצווה?), למיקום ולסביבת הקיום (למשל: תפילה בציבור לעומת תפילה בבית), למידת ההזדהות עם המצווה (עד כמה נעשה מאמץ ללמוד על המצווה ולהבינה, כדי להבין את תכליתה?), לאופי הקיום (למשל: להתפלל בשירה ובריקוד לעומת בעמידה מתוחה ודמומה)  ועוד. למעשה, אין שני שומרי הלכה שמקיימים מצווה בדיוק באותו אופן.
לעיתים, האופן שבו מקוימת ההלכה, נתפס כחידוש בהלכה. כך היה כאשר חסידות הבעש"ט עיצבה דרך שונה להתפלל; כך היה עם חדירת מנגינות ושירים מן הזמר החסידי ו"תפילות קרליבך" אל בתי הכנסת, ועוד. 

לעיתים, העדפה של דרך אחת לקיום המצווה על פני דרך אחרת היא משמעותית, ונמצאת במחלוקת ציבורית. כזה הוא הוויכוח המתעורר מידי ערב יום כיפור על קיום מנהג "כפרות" על תרנגולים חיים לעומת קיומו בכסף שניתן לצדקה. בין הצדדים עומדות הכרעות בנוגע לחמלה על בעלי חיים ("צער בעלי חיים") לעומת הדבֵקוּת במנהגי אבות קדומים. 

ב. שימוש בטכנולוגיה חדשה לעקיפת בעיות הלכתיות
זהו המובן הרגיל שבו משתמשים בציבור במילה "חידוש", בנוגע להלכה. במקרים כאלו, ההלכה אינה עוברת תהליך של שינוי, אולם הטכנולוגיה המתקדמת מאפשרת פיתרון בעיות הלכתיות המקשות על שומר ההלכה.
דוגמאות שכיחות לכך הן: שימוש ב"שעון שבת" להדלקת מכשירים חשמליים וכיבויים בשבת וביום טוב; "מעלית שבת" המאפשרת עלייה לקומות גבוהות בשבת; "מנגנון גרמא" המאפשר הפעלה מבוקרת של מכשירים חשמליים לצרכי חולים או ביטחון, מנגנון שבת המאפשר הפעלת רכב חשמלי למתקשים בהליכה, ועוד.

השימוש בטכנולוגיה עוקפת בעיות הלכה אינו מיושם אוטומאטית בכל מקרה שבו הדבר אפשרי. רבנים לא יזקקו לדרך זו כדי להתיר הדלקת טלוויזיה בשבת, או לשם הפעלת מכונית חשמלית לנסיעת בילוי, אף שאין שום הבדל מעשי מבחינה טכנולוגית. לפעמים הגבלה זו נובעת משימוש בהיתר דחוק, שניתן לצורך גדול בלבד. לרוב, ההגבלה נובעת ממגמתם של פוסקי ההלכה לקהל על מצוקות אישיות וחברתיות מחד ולשמור על אופי שמירת המצוות במקרים הרגילים – מאידך
. 
יש מקרים שבהם השימוש בטכנולוגיה גובה מחיר לא קל, ומתעוררת השאלה של העדפת הפתרון הטכנולוגי על פני פסיקה שתשנה את ההלכה עצמה. דוגמה לכך הוא הוויכוח הציבורי שהתעורר בשנים האחרונות לגבי "עקרות הלכתית"
, כלומר, נשים שמועד הביוץ שלהן חל בימי "שבעה נקיים", שעל פי ההלכה אסורים בהם יחסי אישות. הפתרון הטכנולוגי הוא שימוש בתרופות הורמונאליות, הדוחות את הביוץ לכשבועיים אחרי תחילת המחזור החודשי, עד אז תוכל האישה לטבול. המצדדים בדרך זו ממעיטים בנזק הנגרם לנשים בגין נטילת התרופות, ומחזיקים בדעה כי לא ניתן לבטל את מעמד הנשים כיום כ"זבה", מעמד המחייב "שבעה נקיים", בטיעון שמעמד זה התקבל בכל העם היהודי מאז ימי התלמוד. המתנגדים לדרך זו מדגישים את הסכנה בנטילת תרופות הורמונאליות, וסוברים שבמקרים שבהם קיים צורך רב, כגון "עקרות הלכתית", יש לחזור לדין תורה, שבה לאישה יש מעמד של "נידה" והיא יכולה לטבול כבר ביום השביעי לתחילת המחזור החודשי. 
במסגרת הדיון שלי על חידוש ההלכה, לא אתייחס להיבט זה, כיוון שהחידוש אינו בהלכה אלא בטכנולוגיה, המשפיעה על חייו של שומר ההלכה. עם זאת, אשתמש מדי פעם בדוגמאות מהיבט זה להבהרת דברי. 
ג. שינוי הלכה בעקבות שינוי במציאות
הלכות רבות תלויות במציאות מסוימת, ושינוי המציאות מעורר את שאלת שינוי ההלכה במקרים אלו. 

שינוי המציאות נוגע לשינוי בתפיסת המציאות הפיזית בעקבות חידושי המדע, חידושים טכנולוגיים, ושינוי נורמות ההתנהגות של בני אדם.

היבט זה של ההלכה נוגע למקרים רבים מאוד, ומעלה שאלות מורכבות. נדון בו בהרחבה בהמשך.

יש מי שלא יקרא להיבט זה "חידוש הלכה", כיוון שמדובר ביישום של הלכה עתיקה על מציאות חדשה. אולם למעשה, מנקודת מבטו של שומר ההלכה, מדובר בנורמה חדשה שעליו לאמץ, גם אם היא מתאימה לכללים עתיקים ומקובלים.

נדגים את הדברים, בדוגמה של גילוח הזקן בחול המועד. כללי ההלכה כפי שנקבעו בתלמוד הבבלי
 נועדו לשמירה על אסתטיקה של הגוף במועד. האיסור על גילוח בחול המועד נקבע בעת שיהודים גידלו זקן, והאיסור התייחס לסידור הזקן ושערות הראש (מה שנקרא כיום "תספורת"). לפיכך, כללי ההלכה התלמודיים מחייבים גילוח זקן בחול המועד, למי שאינו מגדל זקן, שהרי ללא גילוח הוא נראה כאבל במועד, בניגוד למגמת התלמוד. אף שמדובר ביישום של כלל תלמודי, הרי שבמציאות של תחילת המאה ה-21 בישראל, פסיקה כזו נתפשת כנועזת
. 
ד. יצירת הלכה חדשה
ישנם מצבים שבהם אין מנוס מיצירת הלכה חדשה, שלא הייתה מקובלת בעבר, דהיינו, משינוי בכללי ההלכה. מצבים אלו הם בעיקר שינויים מרחיקי לכת במציאות החיים המחייבים שינויים משמעותיים בהלכה.

דוגמאות לכך: ההיתר לנשים ללמוד תורה שהולך ומתרחב החל מתחילת המאה ה-20, כדרך להתמודדות עם חילון; החלת חרם דרבינו גרשום על כל יהודי מדינת ישראל, לעדותיהם השונות, והטלת איסור הלכתי גורף על פוליגמיה, בתקנות הרבנות הראשית; תיקון בית דין רבני לערעורים כדי לאפשר מעמד חוקי לבתי הדין הרבניים, ועוד. 

במאות השנים האחרונות עבר העם היהודי שינויים מרחיקי לכת התובעים התייחסות הלכתית: הקמתה של מדינת ישראל וחילון נרחב. במקביל, התפתחו מציאויות חדשות שההלכה מעולם לא עסקה בהם: השימוש בחשמל ובאלקטרוניקה, מעמדה של חברה בע"מ; בישול באמצעות גלי מיקרו; מסע בחלל, ועוד. שינויים והתפתחויות אלו עשויים להידרש לחידושן של הלכות. 
הדרכים לחידוש מסוג זה הן בעיקר תקנות וגזירות, ואולם יש גם דרכים לגיטימיות נוספות. נדון בהרחבה בהיבט זה בהמשך.

מכל ההיבטים שהוזכרו, היבט אחרון זה הוא הראוי ביותר להיקרא "חידוש ההלכה", כיוון שמדובר ביצירת הלכה חדשה ממש.

"חידושי ההלכה" כוללים חידושים פורמאליים (שימוש בטכנולוגיה חדשה לעקיפת בעיות הלכה, שינוי ההלכה בעקבות שינוי במציאות, יצירת הלכה חדשה) וחידושים לא-פורמאליים (האופן שבו מקוימת ההלכה). 
כל הקטגוריות הללו של חידוש ההלכה נתפשות כלגיטימיות בעיני האורתודוכסיה, גם אם יהיו מי שיתנגדו לחידוש זה או אחר. הלגיטימיות שלהן נובעת מהיותן מנהלות וויכוח עם ההלכה בכלים הלכתיים ובמסגרת המשא ומתן ההלכתי. לעומתן, קיימות התנהגויות אחרות שניתן לקרוא להן "חידוש הלכה" אך אינן נתפשות כלגיטימיות. התנהגויות אלו יכולות להיות החלטה אישית שלא לשמור הלכה מסוימת מטעמים של נוחות, או מטעמים של חוסר הסכמה עקרונית עם הנחות היסוד העומדות בבסיסה. מתנגדיהן מכנים את מי שנוהג כך בכינוי המעליב "דתי לייט", והן נתפשות כנוטשות את המשא ומתן ההלכתי. למען ההגינות יש לציין כי לא תמיד ניתן לסמן קו גבול ברור בין חוסר הסכמה עם הנחות היסוד העומדות בבסיסה של הלכה לבין חידוש ההלכה בכלים ההלכתיים עצמם. 
מפגש מיוחד יוקדש להבדל בין "חידוש הלכה" אורתודוכסי לבין זה של זרמים אחרים ביהדות.

הלכה
המושג "הלכה" דורש בירור יסודי, אף שהוא מובן מאליו לשומרי ההלכה. הצורך בבירור נובע מכך שבדורות האחרונים הולכים ומתרחבים גבולותיה של ההלכה לתחומים משיקים ודומים. מעין "מלוא כל הארץ הלכה". ניתן לסווג תחומים משיקים להלכה לשלוש קטגוריות:

מישורי חיים לא הלכתיים – "דברי הרשות", תחומים מקצועיים והנהגת ציבור.
היבטים של התייחסות אנושית – פרשנות, אמונות ודעות, ומוסר.
דרישות דתיות לא-הלכתיות – "לפנים משורת הדין", "דין קנאים" ו"עבירה לשמה".
אני סבור כי תחומים אלו אינם נכללים בהלכה, וכי הכללתם בה מזיקה לה, מסיבות שונות. אדון בקצרה על כל אחד מן התחומים. 

מישורי חיים לא הלכתיים
בקטגוריה זו נכללות התנהגויות אנושיות שאינן מצווה או איסור, שלגביהן ההלכה אינה יכולה, איננה רוצה או איננה מסוגלת להכריע.
דברי הרְשוּת
ההלכה מקיפה את מה שהאדם נדרש לעשות ואת מה שאסור לו לעשות
. אולם רוב חייו של אדם שומר הלכה מתנהלים שלא סביב קטגוריות אלו. המקצוע של האדם, בילויים וחיי משפחה וחברה, החלטות בנושאים אישיים, כל אלו אינם חובה או איסור, מבחינה הלכתית. אם ניקח את התחום המקצועי כדוגמה, ההלכה נוגעת גם אליו ומציבה סביבו גדרים כלליים (האיסור לשקר, והחובה לשלם שכר שכיר הן דוגמאות לכך), אך רוב העיסוק אינו בתחום האסור ולא בתחום המצווה, אלא בתחום המותר. תחום זה מכונה בספרות היהודית "דברי הרְשוּת".

הוגים רבים מודים בקיומו של תחום רחב זה
. "דברי הרְשוּת" מעוררים דילמה דתית חשובה, והיא שאלת קיומו של תחום "חילוני" בחייו של שומר ההלכה, תחום שאינו מוכתב על ידי ההלכה. הוגים שונים פתרו את הדילמה, כשהם מציעים דרכים שונות שבהם ראוי לאדם לנהוג בתחום חוץ-הלכתי זה
. 
אני סבור כי ההלכה אינה מתייחסת לדברי הרְשוּת הן מסיבות טכניות (חוסר היכולת להקיף את כל התחומים ואת כל המצבים המשתנים), והן מסיבות מהותיות (מגמתה של ההלכה להדריך את האדם, כך שידע למצוא את דרכו בעולם לאור מה שקיבל ממנה). כך או כך, המענה לדברי הרשות נמצא בתחום הדתי אולם לא בתחום ההלכתי.
תחומים מקצועיים
בדומה לתחום "דברי הרְשוּת", נמצאים מחוץ להלכה תחומים רבים שנכנה אותם בשם הכללי – תחומי התמחות. למעשה, תחומי ההתמחות הם "דברי רְשוּת", כיוון שברוב עיסוקם אין הם נוגעים לאסור או לחובה. 

ניקח כדוגמה את תחום הרפואה. המימשק שבין ההלכה לרפואה התפתח מאוד בשנים האחרונות
, ונערכו דיונים מקיפים על המותר והאסור במקרים שונים, ועל השפעת ההגות היהודית על אתיקה רפואית. אולם, כיצד משפיעה העובדה שרופא הוא שומר הלכה, במקרים שאינם איסור או חובה? האם להלכה יש מה לומר בשאלה איזה טיפול עליו לתת למטופל או לאילו בדיקות יש לשלוח אותו? כמובן שההלכה מחייבת את הרופא לפעול להצלת חייו של המטופל (אף שתביעה כזו קיימת גם מנקודת המבט של האתיקה המקצועית של הרופאים, ללא קשר להלכה), אבל השאלה מהי הדרך הראויה להציל את חייו לא תמיד ברורה וחד משמעית. מטופלים רבים לא נמצאים בסכנת חיים ולכן אין הלכה רלוונטית לגביהם. אני משער כי רוב ההחלטות שרופא נדרש אליהן אינן נוגעות במימשק עם ההלכה.
תחום אחר, הוא תחום החינוך. על אף שלכאורה חז"ל והפוסקים קבוע בתחום זה כללים, ברור לכולם כי כללים אלו אינם מחייבים. המשנה (אבות ה' כ"א) "בן חמש שנים למקרא בן עשר למשנה... בן חמש עשרה לתלמוד" אינה מיושמת במלואה על ידי שום קהילה יהודית כמעט. החינוך הממלכתי דתי מתחיל את הוראת המקרא מגיל 7 (כיתה א') והחינוך החרדי מתחיל את הוראת התלמוד כבר בסביבות גיל 10, ואינו עוסק כמעט בנ"ך. 
יתירה מזו, תחום החינוך נוגע לתחומים אחרים שבהם פוסקי הלכה אינם בהכרח מומחים. אין זה וודאי שהם מכירים את המחקרים החינוכיים שנעשו בתחום ואת התקדימים בישראל ובעולם; יתכן שאינם מכירים את הגורמים הפסיכולוגיים ואת התוצאות של דרכים שונות להוראה; הם אינם תמיד מודעים להיבטים הסוציולוגיים של החינוך ולהשלכות שיש לחינוך על החברה, ועוד ועוד. יתכן שפוסק זה או אחר יהיה מומחה בתחומים אלו, אולם אז חשיבותו תהיה כמומחה בהם ולא כמומחה בהלכה. 

יש מי שמצפים מאנשי הלכה להיות מומחים דווקא בחינוך, וזאת משום שהם גדלו כל ימיהם בסביבה לומדת ועוסקים בהוראה של תורה והלכה. אני סבור כי ההוראה היא פרופסיה, שיש ללמוד אותה, בנפרד מתחומי ההוראה עצמם. מי שיודע הלכה הוא, להבדיל, כמו מי שלמד היסטוריה. לא בהכרח הידע בתחום הדעת מספיק כדי להורות את אותו תחום דעת עצמו.
תחום נוסף, שרבים סבורים שלרבנים יש מומחיות בו הוא תחום הייעוץ האישי. רבים פונים לרבנים כדי להתייעץ בתחומי עבודתם, בנושאים הנוגעים לחיי הנישואין שלהם, בהשקעותיהם הכספיות או בהתלבטויות אחרות שלהם. אם ההתייעצות עם הרב נתפשת אצל השואל כהתייעצות עם אדם חכם ובעל ניסיון, שאינו מומחה, אינני רואה בכך פסול. אדם רשאי לברור לעצמו את הדמויות איתן הוא מתייעץ, כל עוד ברור לו שלאחר שישמע את דברי היועץ – הבחירה כיצד לפעול נתונה בידיו. אולם רבים סבורים כי לרב יש סמכות לפסוק בשאלות כאלו, וכי יש חובה להישמע לדבריו, הנחשבים ל"הלכה". אחרים סבורים כי לרב, בהיותו איש דתי מרומם, יש השראה אלוהית, "רוח הקודש", שנותנת משמעות מחייבת לדבריו.
אינני סבור כך. יש רבנים לא מעטים העושים עבודת קודש בתחום זה. הם מקבלים במאור פנים את הפונים ואינם דורשים תשלום על ייעוץ זה; הם מסייעים לפונים ככל יכולתם, ומפנים אותם בשעת הצורך למומחים בתחומים שונים; הם מבהירים את מעמדם ומשתמשים בידע שהצטבר אצלם לטובת הפונים. מנגד, יש שרלטנים לא מעטים המנצלים את תמימות הפונים, וגם רבנים חסרי אחריות, שנמנעים מלהפנות אל מומחים את הנזקקים להם. 
האבחנה בין הלכה מחייבת לבין תחומי המומחיות, כולל תחום הייעוץ האישי, עשויה למנוע חילול שם ה' ופגיעה בשואלים ובפונים. 
הנהגת ציבור
לכתוב על "דעת תורה"

ידידיה שטרן, במאמרו "פסיקת הלכה בשאלות מדיניות"
, הביא שלוש גישות שונות לשלילת פסיקת הלכה בשאלות מדיניות:

1. מי שסברו שאין להלכה אפשרות לדון בשאלות מדיניות ("נגישות עקרונית")
 – אם משום שההלכה התגבשה בעת שלא הייתה עצמאות מדינית, ולכן מעולם לא גובשה עמדה הלכתית בתחום זה
, ואם משום שתחום זה נחשב כ"דברי הרְשוּת"
.

2. מי שסברו שאין להלכה עניין לפסוק הלכה בשאלות מדיניות ("נגישות מוסדית") – אם משום הדינמיקה המהותית לשאלות אלה
 או משום סיבות אחרות.
3. מי שסברו שאין להלכה יכולת מעשית לפסוק בשאלות מדיניות ("נגישות מוסדית") – אם משום שחסרים תקדימים הלכתיים בתחום זה, אם משום דרישות השכלה שחסרות לחלק מן הפוסקים, ואם משום מבנה השיטה ההלכתית הקזואיסטי, שחשופה יותר לקשיים עקב אי-עיסוק בה במשך שנים רבות. 

היבטים של התייחסות אנושית
בקטגוריה זו נמצאים התייחסויות אנושיות שונות למציאות, ונכללים בה – פרשנות, אמונות ודעות, ומוסר. 
פרשנות
המסורת היהודית מאופיינת בחופש בתחום הפרשנות לתורה, וגדולי פרשנינו פירשו את פשט המקרא, גם בניגוד להלכה
. 
חופש הפרשנות נובע ממקורות שונים:

1. המקום לפרשנות בניגוד להלכה – אם משום הראייה של הטקסט כמרובה פנים, כך שהוא מכיל הן את פרשנות הפשט והן את פרשנות הדרש
, או משום התפיסה כי הפרדיגמה של הפרשן קודמת לפרשנות, כך שניתן לפרש את המקרא באופנים שונים, המתאימים לפרדיגמות שונות
.  
2. החובה לפרש על פי האמת של הפרשן - עיקרון דרישת האמת מחייב את הפרשן לפרש על פי ראות דעתו ולא להשתעבד לכל פירוש אחר, אפילו פירוש מוסמך
, או כיוון שכל בני האדם יכולים לטעות, גדולים כקטנים, הרי שיתכן שקטן יכוון לאמת במה שגדול ממנו טעה, ובשם דרישת האמת גם הקטן נתבע לתרום את פירושו
. 
3. ההיתר לפרש על פי הפשט נובע מחשיבותו הפחותה של הפשט, שאינו מחייב באותה רמה כמו ההלכה
.
אולם לא מדובר רק בפרשנות המקרא. אסכולות שונות נקטו בדרך של פירוש המשנה כפשוטה, אף כנגד פירוש התלמוד
. 
אפילו בהלכה, רווחת היום הדעה שמותר להביע דעה לא-מקובלת אם המטרה המוצהרת אינה פסיקת הלכה אלא בירור הלכתי. רבים מבירורי ההלכה הללו נכתבים כאשר המחבר מציין זאת במפורש בשער הספר.
אמונות ודעות
רבים מגדולי ישראל סברו שאין מקום לקביעת הלכה בענייני אמונות ודעות. 
כך, למשל, כתב הרמב"ם:

וכבר אמרתי לך לא פעם שאם נחלקו חכמים באיזה השקפה ודעה שאין תכליתה מעשה מן המעשים הרי אין לומר שם הלכה כפלוני. 
פירוש המשנה לרמב"ם, סוטה ג' ג' (הדגשה שלי) 

ניתן להביא כמה נימוקים לטענה זו:

1. חוסר אפשרות להגיע להכרעה – אמונות ודעות אינם תחומי דעת שיש בהם כלים חד-משמעיים להכרעה, בניגוד לעולם ההלכתי, שמכריע בין מעשים. פלורליסטים יטענו שחוסר האפשרות להגיע להכרעה בעניינים אלו נובע מכך שאין כלל אמת הגותית אחת, וחיפושה הוא, למצער, בזבוז זמן.
2. חוסר המשמעות של ההכרעה – אין משמעות להכרעה באמונות ודעות כיוון שאם אדם חושב אחרת, אין הוא מסוגל להכריח את עצמו להאמין במה שהוא חושב כטעות
, או כיוון שידיעת ה"אמונה הנכונה" היא חסרת משמעות לאדם אם הוא לא נדרש לעשות איתה דבר
. 
3. מגמה של אי-הכרעה - השאיפה שהאדם יפעיל את שיקול דעתו בענייני אמונה, כיוון שאלו מהותיים ליחסיו עם האל
.
כמובן שיש מגדולי ישראל שסברו שיש פסיקה בשאלות של אמונות ודעות, או לפחות בחלק מן השאלות בתחומים אלו
. יחד עם זאת, הדעה השוללת פסיקה בעניינים אלו מבוססת דיה.
מוסר
תחום משיק לאמונות ודעות הוא תחום המוסר. חלק מן הטיעונים השוללים פסיקה בענייני אמונות ודעות תקפים לגבי התחום המוסרי, אולם יש צורך בבירור נוסף.

בתשתיתן של הלכות רבות נמצאים עקרונות מוסריים, וקיום ההלכות מבטא עקרונות אלו. אדם המעדיף לתת מכספו עבור "מתנות לעניים", בפורים על חשבון סעודת המצווה של המועד, מבטא סולם ערכים ערכי, המעדיף את הסולידריות החברתית על פני קיום המצוות הפורמאליות
. עקרונות מוסריים הם חלק מן השיח הגלוי והנסתר של השפה ההלכתית. 
פרופ' ישעיהו ליבוביץ' חולק על הקישור שבין הלכה לבין מוסר, והוא כתב:

מוסר אינו יכול להיות יהודי או לא-יהודי, דתי או לא-דתי – מוסר הוא מוסר. הצירוף דת ומוסר דוקא אינו עולה יפה... המוסר הוא קטיגוריה אתיאיסטית, שאינה מתיישבת עם ההכרה הדתית או עם ההרגשה הדתית. ביהדות אין האדם ערך כשלעצמו, אלא הוא "צלם-אלהים", שאינו מקבל את משמעותו אלא מעובדה זו. לפיכך לא הפיקה היהדות תורת-מידות ספציפית ומעולם לא התגלמה במוסר ולא התגדרה במוסר ולא דגלה בו... תורות-המידות השיטתיות שביהדות המאוחרת היו או שיטות שנקלטו בן החוץ (הרמב"ם; חובות-הלבבות) או הקיום הקפדני של תורה ומצוות (מסילת ישרים), שמשמעותן המוסרית ניתנת לאינטרפרטאציות שונות.  

ישעיהו ליבוביץ', "מצוות מעשיות", בתוך: יהדות, עם יהודי  ומדינת ישראל, ירושלים ותל-אביב, תשל"ו, עמ' 16

אני חולק על חלק מדבריו ומסכים עם חלק אחר. מצד אחד – ההלכה לא דיברה בשפה מוסרית אלא בשפה מעשית, לא ניסחה מערכת מוסרית נפרדת, ופרשנותה המוסרית אינה חד-משמעית. על כן לא ניתן לקבוע קביעות מוסריות חד-משמעיות בעקבות עיון בהלכה. מן הצד השני, הפרדה מוחלטת בין ההלכה לבין המוסר הופכת הלכות רבות, כמו אלו שציינתי לעיל, לחסרות משמעות ולשרירותיות (מה שפרופ' ליבוביץ' יראה כיתרון, כמובן). 
מן הדברים עולה כי יהיה נכון יותר להגדיר את ההכרעה ההלכתית כמכוונת למעשים, ולא למוסר, אף שיש מקרים בהם משמעות ההכרעה המעשית היא הכרעה ערכית. 

נימוק נוסף להפרדה שבין ההלכה למוסר הוא שיש הלכות מסוימות, שבהן חז"ל ציינו שהם עומדים בניגוד לעקרונות של מוסר. דוגמה בולטת הוא האיסור על ממזר להינשא עם אישה מ"קהל הכשרים" (כוהנת לוויה או ישראלית)
. במקרים אלו, ההלכות מבטאות עמדה לא-מוסרית, במובנות המקובל. 

לפיכך, אני סבור שלא ניתן לראות בהלכה כלי מכריע בשאלות מוסריות. 
דרישות דתיות לא-הלכתיות
לפעמים, ההלכה אינה מבטאת את כל שדה החובה הדתי. יש שהאדם נדרש לעשות מעשים שהם מעבר להלכה או אף מנוגדים לה. קטגוריה זו כוללת שלושה תחומים כאלו - "לפנים משורת הדין", "דין קנאים", ו"עבירה לשמה".
"לפני משורת הדין"
"לפנים משורת הדין" הוא דרישה מן האדם לעשות מעבר למחויבותו על פי ההלכה. לפי הרמב"ן
,  דרישה זו נלמדת מן הפסוק "וְעָשִׂיתָ הַיָּשָׁר וְהַטּוֹב" (דברים ו´ 18).

יש שראו את הדרישה לעשות "לפנים משורת הדין" כחלק מתרי"ג מצוות
, יש שראו בה חובה נורמטיבית שאינה  חלק מן התרי"ג
, ויש שראו בה חובה רק ליחידים המדקדקים במצוות
.

יש הרואים ב"לפנים משורת הדין" חלק מן ההלכה, בהיותה נורמה מחייבת
, ומשום שבמצבים מסוימים בית דין רשאי לכפות אדם לנהוג "לפנים משורת הדין". לפי דעה זו, ההלכה מאמצת לתוכה את המוסר. לעומתם, יש הרואים את "לפנים משורת הדין" כנורמה מוסרית מחוץ להלכה
, דווקא משום שההלכה מושתתת על רצון אלוהים ואילו המוסר מושתת על תפיסה אנושית. לפי דעה זו, מדובר בהרחבה של החיוב הדתי מעבר לגבולות ההלכה, המבוססת על המוסר האנושי. 
"דין קנאים"
דין "קנאים פוגעים בו", הם מקרים שבהם יש לגיטימציה ליחידים לפעול כנגד חוטאים, ולהענישם, כולל עונש הריגה. נראה שהמאפיין של מקרים אלו הוא פגיעה חמורה בכבוד האלוהים
, המקדש
 או העם
.
ניתן להבין את "דין קנאים" כהכרה של ההלכה בפגיעת הקנאים כנורמה חוץ-הלכתית כשרה.  כיוון שהעבירות שעליהן מדובר נחשבות חמורות מאוד, בית הדין רשאי להימנע מלדון במקרים אלו ולעבריין לא נתונה הגנתו של בית הדין. בחלל שנוצר יכול הקנאי לעשות את מעשהו
.

מאידך, ניתן להבין את "דין קנאים" כעקיפת הדין הפורמאלי, שנעשה בניגוד לרצונו של בית הדין, ומונעת ממנו מלשפוט את הנאשם
. 
בין כך ובין כך, "דין קנאים" הוא חוץ הלכתי, אף שהוא נכלל במסגרת העולם הדתי.
"עבירה לשמה"
"עבירה לשמה" היא עבירה שאדם עושה בכוונה תחילה מתוך מטרה נעלה אחרת, בדרך כלל הצלה של עם ישראל, או משימות של קידוש שם ה'. הדוגמאות המובאות בתלמוד הן – יעל אשת חבר הקיני, ששכבה עם סיסרא כדי להחלישו ולהורגו
; תמר, ששכבה עם יהודה כדי להעמיד ממנו צאצאים
; אליהו הנביא, המקריב קורבן בהר הכרמל, מחוץ לבית המקדש
; אסתר, ששכבה עם אחשוורוש כדי להציל את העם היהודי.

מהו הבסיס הרעיוני העומד ביסוד "עבירה לשמה"? ניתנו לכך מספר הסברים:

· העבירה דוחה את המצווה, בגלל מצב קיצוני הדורש פיתרון דרסטי. 
יש מי שהסביר שעובר העבירה עושה את רצונו של בית הדין או של הנביא
, ועל כן הוא נדרש "להיכנס לנעלי" בית הדין, ויש מי שהסביר שעושה העבירה אינו עושה זאת כשליח בית הדין אלא פועל על דעת עצמו, תוך שמירת כללים בסיסיים – הימנעות מהנאה מן העבירה ושיקול דעת זהיר על התועלת והנזק שייגרמו ממנה
. 
· העבירה הופכת למצווה, כיוון שהכוונה העומדת מאחוריה היא ראויה וחשובה
. 
· העבירה היא עבירה, ומי שעושה אותה מקריב את עצמו ונפשו כדי להביא את התועלת הרצויה. הכוונה הטובה ומסירות הנפש (בניגוד למעשה) נידונות לכף זכות
. 
· "עבירה לשמה" היא עבירה לכל דבר, ומי ששואל אין מורים לו לעשות כך, אולם בדיעבד העבירה נתפסת כחיובית, משום התועלת הגדולה שנבעה ממנה
. 

"עבירה לשמה" היא קטגוריה שעלולה לסכן את עולם ההלכה, בכך שהיא מקדשת את הכוונה על  חשבון המעשה. ראשוני החסידים כתבו בחיוב על "עבירה לשמה", משום שהיא תאמה לשינויים שהם רצו להכניס בהלכה
, ומנגד – ראשי המתנגדים לחסידות תקפו אותם על כך
. הכת השבתאית והפרנקיסטית, השתמשו בעיקרון זה להבאת הגאולה, ובמסגרתו הקצינו בעשיית עבירות חמורות. 
עם זאת, אין להתעלם מקיומה של קטגוריה זו, שיש לה משמעויות הלכתיות מעשיות, אף שהיא חורגת הרבה מגבולות ההלכה. לאחרונה התפרסם היתר שניתן לסוכנת של המוסד הישראלי לקיים יחסי מין עם אנשים שעשויים לתת לה מידע החיוני לעתידה של ישראל
. 
הגדרת המושג "הלכה"
אם ננפה מתוך המושג "הלכה" את כל הקטגוריות הנ"ל, נוכל להגדירו מחדש, בצורה מצמצמת. 
"הלכה" עונה על התנאים הבאים:

1. נורמה דתית.

2. כוללת "אסור" או "מצווה" (לדרגותיהם השונות).

3. מחייבת את האדם פעולה (בניגוד למחשבה
, עמדה או פרשנות).

4. מחייבת, ואינה וולונטרית (מרגע שקיבל על עצמו את ההלכה
).
כל נורמה שחורגת מן הכללים הללו לא תיחשב הלכה בדיון זה, ולדעתי אין ראוי לקרותה הלכה כלל. 
חידוש ההלכה בימי יבנה כדוגמה

רבי יוחנן בן זכאי ותלמידיו, ורבן גמליאל (השני) וחכמי יבנה, חיו בדור שבו העם היהודי עבר טראומה לאומית. בית המקדש, שהיה הבסיס לעבודת האלוהים ולאיחוד העם, נהרס. מאות אלפי יהודים נהרגו או נמכרו לעבדות ע"י הרומאים. על הנותרים הוטלו מסים כבדים וקרקעותיהם הופקעו
.
המנהיגות הדתית נדרשה להביא לשיקום החיים הדתיים, אולם לא הייתה אפשרות להשיב את המצב הדתי אל מה שהיה שלפני החורבן, והמנהיגות נתבעה לתת מענה חדש למציאות שנוצרה. עד חורבן בית המקדש, קיום מצוות התורה היה מרוכז סביבו: המועדים היו ימי הקרבת הקורבנות; הרגלים היו ימי עלייה לירושלים ולמקדש; לא היו תפילות ממוסדות בזמנים קבועים ביום (אף שהיו בתי כנסת בזמן הבית, וכפי הנראה התחיל מיסוד התפילה עוד בזמן הבית); ההקפדה על הלכות הטהרה הייתה בהקשר של בית המקדש; מעמדם של הכוהנים נבע מהיותם משרתים בו; בפרקים קבועים בחייו נדרש כל אדם להגיע לבית המקדש כדי להקריב את קורבנותיו, לאכול מעשר-שני, להעלות ביכורים, להשלים את טהרתו, לעלות לרגל, לשאול שאלה הלכתית את הסנהדרין או לציין מועדים שונים (שמחת בית השואבה, יובל).
אם ניקח לדוגמה את יום הכיפורים – מה היה התוכן שסביבו ציינו יום זה מחוץ לירושלים בזמן הבית? היה צום, ומן הסתם היה כינוס בבית הכנסת. לא הייתה תפילה ממוסדת, והיא וודאי שלא נמשכה רוב היום. כולם ידעו שבאותו היום מקריב הכהן בבית המקדש כמה קורבנות, ונכנס אל קודש הקודשים כדי לכפר על עוונותיהם של ישראל, אבל מחוץ לירושלים לא היה לכך משמעות רבה. המשנה (תענית ????) כותבת שהיום הוקדש למחולות בכרמים ולשידוכים.

 לאחר החורבן עמדו בפני המנהיגות הדתית שני אופציות לשימור התורה – לשמר את ההלכה כפי שהיא, על אף אי הרלוונטיות שלה לחיים, או לחדש את ההלכה ולייצר חיים דתיים אחרים, שאינם יונקים מבית המקדש. אם נחזור לדוגמה של יום הכיפורים – עלתה השאלה האם שימור החיים הדתיים כפי שהיו בזמן הבית יהיה מספיק משמעותי כדי לקיים את מצבו הרוחני של העם, וכדי לאפשר לו לעבור את תקופת החורבן, עד לגאולה המקווה. 
ריב"ז וחכמי יבנה בחרו באופציה השנייה, וזו הזמינה ביקורת חיצונית וביקורת עצמית. אעפ"כ, אלמלא האומץ והתקיפות שבה הם הובילו את השינוי, ספק רב אם היה העם היהודי שורד שאת השנים שלאחר החורבן, ואת הגלות הארוכה שבעקבותיו עד המאה ה-20. 
תקנות ריב"ז

נחלקו חוקרים בשאלת מגמתן של תקנות ריב"ז. היו שטענו
 כי התקנות נועדו ליצור חיים יהודיים ללא מקדש מחד ולשמר את זכר המקדש מאידך. לעומתם היו מי שטענו לבלעדיות של המטרה הראשונה
. 
שתי המגמות הללו יחד מודגמות בדברי אבות דרבי נתן:

פעם אחת היה רבן יוחנן בן זכאי יוצא מירושלים, והיה רבי יהושע הולך אחריו, 

וראה בית המקדש חרב. 

אמר רבי יהושע: אוי לנו על זה שהוא חרב. מקום שמכפרים בו עונותיהם של ישראל. 

אמר לו: בני, אל ירע לך. יש לנו כפרה אחת שהיא כמותה, ואיזה? זה גמילות חסדים. שנאמר: "כי חסד חפצתי ולא זבח". שכן מצינו בדניאל איש חמודות, שהיה מתעסק בגמילות חסדים. ומה הן גמילות חסדים שהיה דניאל מתעסק בהם? אם תאמר עולות וזבחים מקריב בבבל, והלא כבר נאמר (דברים יב) "השמר לך פן תעלה עולותיך בכל מקום אשר תראה כי אם במקום אשר יבחר ה' באחד שבטיך שם תעלה עולותיך". אלא מה הן גמילות חסדים שהיה מתעסק בהן? היה מתקן את הכלה ומשמחה, ומלווה את המת, ונותן פרוטה לעני, ומתפלל שלושה פעמים בכל יום - ותפלתו מתקבלת ברצון. שנאמר: "וְדָנִיֵּאל כְּדִי יְדַע דִּי רְשִׁים כְּתָבָא עַל לְבַיְתֵהּ וְכַוִּין פְּתִיחָן לֵהּ בְּעִלִּיתֵהּ נֶגֶד יְרוּשְׁלֶם וְזִמְנִין תְּלָתָה בְיוֹמָא הוּא בָּרֵךְ עַל בִּרְכוֹהִי וּמְצַלֵּא וּמוֹדֵא קֳדָם אֱלָהֵהּ כָּל קֳבֵל דִּי הֲוָא עָבֵד מִן קַדְמַת דְּנָה" (דניאל ו 11)
".
… באותה שעה נלכדה ירושלים. 

והיה רבן יוחנן בן זכאי יושב ומצפה וחרד (כנגד מקום) שהיה עלי יושב ומצפה, שנאמר: (שמואל-א' ד' ??) "והנה עלי יושב על הכסא יד דרך מצפה כי היה לבו חרד על ארון האלוהים". 

כיון ששמע רבן יוחנן בן זכאי שהחריב את ירושלים ושרף את בית המקדש באש, קרע בגדיו, וקרעו תלמידיו את בגדיהם, והיו בוכין וצועקין וסופדין.
אבות דרבי נתן, נוסחה א' (שכטר), פרק ד'

מצד אחד ריב"ז מנסה לאפשר את קיום התורה במנותק מבית המקדש, כשהוא מוצא אלטרנטיבה לכפרה שהייתה בבית המקדש. מאידך, ריב"ז אבל על חורבן המקדש, וחש את אובדנו. 

יהיו מגמותיו של ריב"ז אשר תהיינה, המשמעות המעשית והדתית של תקנותיו הייתה מרחיקת לכת. נדגים את הדברים, באמצעות דיון בחלק מהן.
תקיעת שופר בראש השנה שחל בשבת

בזמן בית המקדש היה קיים הבדל משמעותי בין תקיעת השופר בבית המקדש עצמו לבין תקיעת השופר בשאר המקומות ("בגבולין"). 

1. השופר בבית המקדש היה מצופה זהב, ואילו השופר בשאר המקומות היה ללא ציפוי.
שופר של ראש השנה של יעל פשוט ופיו מצופה זהב...

משנה, ראש השנה ג', ג'
2. בבית המקדש תקיעת השופר הייתה בליווי תקיעת חצוצרות, ובשאר המקומות תקעו רק בשופר.
...ושתי חצוצרות מן הצדדין. שופר מאריך וחצוצרות מקצרות, שמצות היום בשופר.

שם
3. בבית המקדש תקעו גם אם חל ראש השנה בשבת, ואילו בשאר המקומות תקעו רק בימי חול
. 
יום טוב של ראש השנה שחל להיות בשבת – במקדש היו תוקעים, אבל לא במדינה.

משנה, ראש השנה ד' א'

המשנה מספרת על תקנה שתיקן ריב"ז בעניין זה:
התקין רבן יוחנן בן זכאי שיהו תוקעין בכל מקום שיש בו בית דין.

אמר רבי אליעזר: לא התקין רבן יוחנן בן זכאי אלא ביבנה בלבד.

אמרו לו: אחד יבנה ואחד כל מקום שיש בו בית דין.

במשנה, שם

תקנה זו אפשרה לעם להמשיך לקיים את מצוות תקיעת שופר בכל מקום, ללא קשר לקיומו של בית המקדש. לתקנה זו היו מתנגדים, כפי שמספרת הברייתא:

תנו רבנן: פעם אחת חל ראש השנה להיות בשבת,... אמר להם רבן יוחנן בן זכאי לבני בתירה: נתקע. אמרו לו: נדון. אמר להם: נתקע, ואחר כך נדון. לאחר שתקעו, אמרו לו: נדון. אמר להם: כבר נשמעה קרן ביבנה, ואין משיבין לאחר מעשה. 

בבלי, ראש השנה כ"ט ע"ב 

העבודה שריב"ז נדרש להטעות את בני בתירה מעידה על ההתנגדות שהייתה לתקנותיו, על חולשתו כמנהיג או על כך שהוא העריך את סיכוייו לשכנעם בצדקת תקנתו כנמוכים. בני בתירה מייצגים את אותם שמרנים, שסירבו לשנות את ההלכה בעקבות חורבן הבית, ודבקו בהלכה הקדומה. 

נטילת לולב מחוץ למקדש

תקנה דומה היא תקנתו של ריב"ז בנושא נטילת לולב. בזמן בית המקדש היה הבדל בין נטילת הלולב במקדש ומחוץ למקדש ("במדינה"):
בראשונה היה הלולב ניטל במקדש שבעה ובמדינה - יום אחד. 

משחרב בית המקדש, התקין רבן יוחנן בן זכאי שיהא לולב ניטל במדינה שבעה זכר למקדש... 
משנה, ראש השנה ד' ג'
תקנה זו חיזקה את זיכרון המקדש בלב העם, אך במקביל היא הפכה את מצוות נטילת לולב למשמעותית הרבה יותר ממה שהיה עד אז. נטילת לולב "מילאה" את החלל שנוצר בעקבות החורבן, ובעקבות ביטול מרכיבים משמעותיים אחרים של החג (עלייה לרגל, קורבנות, שמחת בית השואבה, הקהל), שהפכו בלתי רלוונטיים. 
קורבן הגר

בזמן בית המקדש, גיור כלל הבאת קורבן. וכך הם דברי רבי יהודה הנשיא:

מה אבותיכם לא נכנסו לברית אלא במילה וטבילה והרצאת דם, אף הם לא יכנסו לברית אלא במילה וטבילה והרצאת דמים.

בבלי, כריתות ט' ע"א

לאחר החורבן התעוררה מחלוקת האם עדיין נשארה החובה על הגר להפריש את קורבנו, למרות שאינו יכול להביאו אל המקדש:

קינו
 של גר אין נוהגת אלא בפני הבית, וצריך להביא מעכשיו. 

רבי שמעון אומר: אין צריך להביא מעכשיו, מפני התקלה.

תוספתא, שקלים ג' כ"ב

מחלוקת זו, בשמות חכמים אחרים, נמצאת גם בספרי:

"ולגר הגר" – מכאן היה ר' אליעזר אומר: גר שהתגייר צריך רבעת
 הקן. 
ר' יהושע אומר: אינו צריך, שהיא תקלה לו.

ספרי זוטא, ט"ו, מהדורת ליברמן, עמ' 283

בברייתא בבבלי מופיע דין זה בשם ריב"ז:

גר שנתגייר בזמן הזה צריך שיפריש רובע לקינו.

אמר רבי שמעון בן אלעזר: כבר נמנה עליה רבן יוחנן בן זכאי וביטלה, מפני התקלה.

בבלי, ראש השנה, ל"א ע"ב

עיקר חששו של ריב"ז היה שהפרשת מטבע של רבע דינר במקום הקורבן, עלולה לגרום תקלה בכך שמטבעות אלו יתערבבו עם מטבעות רגילים, ואנשים עלולים להשתמש בהם לחולין ובכך יעברו על איסור "מעילה"
. המשמעות המעשית של תקנת ריב"ז וחכמים אחרים שהלכו בקו זה היא הקלה על הגיור, והפיכת הגיור לפרוצדורה שאינה צורכת את המקדש. 
ברכת כהנים כשהם יחפים
ברכת הכהנים הייתה נהוגה בבית המקדש וגם בבתי הכנסת ("במדינה") עוד בזמן הבית, אולם במספר שינויים:

1. במקדש היו הכהנים מברכים שלוש ברכות, ובבתי הכנסת – רק ברכה אחת.

ברכת כהנים כיצד? במדינה אומרים אותה שלש ברכות ובמקדש ברכה אחת.

משנה, סוטה ז' ו'

2. במקדש היה הכהן הגדול מבטא את שם ה' המפורש
, ואילו בבתי הכנסת – בשם אדנות.
במקדש אומר את השם ככתבו ובמדינה בכנויו.

במשנה, שם
3. במקדש הכהנים היו נושאים ידיהם מעל ראשיהם (מלבד הכהן הגדול), ואילו בבתי הכנסת – בגובה הכתפיים.
במדינה כהנים נושאים את ידיהן כנגד כתפיהן, ובמקדש – על גבי ראשיהן, חוץ מכהן גדול שאינו מגביה את ידיו למעלה מן הציץ. רבי יהודה אומר: אף כהן גדול מגביה ידיו למעלה מן הציץ, שנאמר: "וישא אהרן את ידיו אל העם ויברכם".

במשנה, שם
4. במקדש הכהנים היו מברכים את העם יחפים, כמו כל שאר עבודת המקדש, ואילו בבתי הכנסת – בנעליים. 
תנו רבנן: אין כהנים רשאין לעלות בסנדליהן לדוכן, וזו אחד מתשע תקנות שהתקין רבן יוחנן בן זכאי.
בבלי, ראש השנה ל"א ע"א

גדליה אלון סובר כי מגמתו של ריב"ז בתקנה זו הייתה להזכיר את המקדש
, אולם הרב בני לאו
  טוען כי גם קודם לתקנת ריב"ז נהגו הכהנים לשאת את כפיהם, ולכן אין באיסור על ברכה בנעליים משום "זכר למקדש". לפי הרב לאו כוונתו של ריב"ז הייתה לתת לבית הכנסת מעמד מכובד, כעין המעמד שהיה לבית המקדש. 

תקנות יבנה

לאחר תקופה מסוימת ביבנה יצא ריב"ז ליישוב ברור חיל, ופינה את מקומו (מרצון או כתוצאה מלחץ ציבורי) לרבן גמליאל (השני), שהיה מצאצאי הנשיאים ומצאצאי בית דוד. חכמי יבנה המשיכו בתיקון תקנות, שמגמתן היא העתקת החיים הדתיים אל מחוץ למקדש. התקנות העיקריות בהקשר זה הן תיקון התפילות ומיסודן, ותיקון "סדר פסח".
מיסוד התפילות

תפילה היא פנייה של אדם אל האלוהים באמצעות דיבור, ומטבעה היא עניין אישי, טעון רגשית, ותלוי בתחושות האדם בהקשר שבו הוא נמצא. מיסוד של תפילה הוא כמעט אוקסימורון. זו כנראה הסיבה שלמרות העדויות בתנ"ך ולאחריו על מעמדים של תפילה, לא הגיעה התפילה לידי מיסוד. 

תקופת יבנה, שהייתה תקופת מעבר של העם היהודי מחיים סביב בית המקדש לחיים בלעדיו, דרשה הכרעות אמיצות בתחומים רבים. זו אחת הסיבות, כפי הנראה, לצורך בהכרעה בין "בית שמאי" ל"בית הלל", שנעשתה בתקופת יבנה
. יתכן שמיסוד התפילות נבע גם הוא מהצורך לקבע את הקשר שבין האדם לאלוהים בתוך סדר היום של האדם, כיוון שקביעות כזו בטלה עם חורבן הבית. וכך נכתב במשנה:
רבן גמליאל אומר: בכל יום מתפלל אדם שמונה עשרה.

רבי יהושע אומר: מעין שמונה עשרה.

רבי עקיבא אומר: אם שגורה תפילתו בפיו – יתפלל שמונה עשרה, ואם לאו – מעין שמונה עשרה.

רבי אליעזר אומר: העושה תפילתו קבע אין תפילתו תחנונים.

משנה, ברכות ד' ג'-ד'

שלושת התנאים הראשונים מקבלים את הנחת העבודה שיש לקבע את התפילות, וחולקים רק במידת הקביעות. בעוד שרבן גמליאל מרחיב את הדרישה לתפילה קבועה, רבי יהושע ורבי עקיבא מצמצמים אותה. לעומת שלושתם, רבי אליעזר בן הורקנוס אינו מקבל כלל את הדרישה לקביעות בתפילה, וטוען כי הדבר הרסני ביחס לתפילה עצמה
. 
התפילות, ועמדתו של רבן גמליאל שיש לקיימן שלוש פעמים ביום, הזכירו את בית המקדש, ואת סדר הקורבנות ("תפילות כנגד תמידין תקנום"
). הקשר שבין התפילות לקורבנות הוא במישור הצורני ובמישור התוכני. צורת התפילה כוללת את העובדה שכל תפילה (למעט תפילת נעילה), היא כנגד קורבן
, מוטיב ההשתחוויה, וכיוון התפילה לירושלים. תוכן התפילה כולל בקשה מפורשת לחזרת העבודה לירושלים (ברכת עבודה – "רצה"), כמו גם בקשות לשיבת ציון, לבניין ירושלים ולשיבת בית דוד
. חלקים אחרים של התפילה, אלו שתוקנו בתקופת יבנה ואלו שתוקנו בדורות מאוחרים יותר, ביטאו את הקשר לעבודת המקדש - נשיאת כפיים, ווידוי, ובדורות מאוחרים – אמירת "קורבנות", פיטום הקטורת, שיר של יום.
סדר ליל פסח

בזמן בית המקדש היו הגברים עולים למקדש לחג הפסח, מיטהרים, מקריבים את קורבן הפסח, ואוכלים אותו בצוותא, עם מצות ומרור. לאחר חורבן הבית כל שנותר ממנהגים אלו היה אכילת מצה ומרור
. רבן גמליאל וחבריו תיקנו את סדר הפסח, והם ששילבו בתוכו את זיכרון המקדש. הדבר בא לידי ביטוי במשנה:
שבכל הלילות, אנו אוכלין בשר צלי שלוק ומבושל; והלילה הזה, כולו צלי. 

משנה, פסחים, י' ד'

רבי עקיבה מוסיף, כן ה' אלוהינו ואלוהי אבותינו יגיענו לרגלים ולמועדים אחרים הבאים לקראתנו בשלום, שמחים בבניין עירך וששים בעבודתך, לאכול מן הזבחים ומן הפסחים שיגיע דמם על קיר מזבחך לרצון, ונודה לשמך שיר חדש על גאולתנו ועל פדות נפשנו; ברוך אתה ה', גאל ישראל.
שם, משנה ו'

מצד שני הם שילבו בו את מנהגי השליטים הרומאיים, והעתיקו את המבנה החיצוני של סעודותיהם. דבר זה התבטא בחובה להסב (שכיבה על מיטה, כפי המנהג הרומי), שתיית 4 כוסות ואכילת ירק בתחילת הארוחה. לערב אחד בשנה נהג היהודי את מנהגם של השליטים, בני החורין. הוא חש את תחושת החירות, ושחזר באמצעותה את התחושה של יציאת מצרים. 
במאבק על השינוי 

בקרב חכמי יבנה לא הייתה הסכמה ואחידות דעים בדבר השינויים שהונהגו. מבין המתנגדים, ידוע ביותר רבי אליעזר בן הורקנוס. רבי אליעזר נחשב לגדול תלמידיו של רבן יוחנן בן זכאי
. מקובל לטעון כי עמדתו העקרונית של רבי אליעזר הייתה מבוססת על המסורות שקיבל, ועל העובדה שזכרונו הפנומנאלי אפשר לו לשמר אותן. וכך מובאים דברים בשמו:

מימי לא קדמני אדם בבית המדרש, ולא ישנתי בבית המדרש לא שינת קבע ולא שינת עראי, ולא הנחתי אדם בבית המדרש ויצאתי ולא שחתי שיחת חולין ולא אמרתי דבר שלא שמעתי מפי רבי מעולם.

בבלי, סוכה כ"ח ע"א

בוויכוח המפורסם המכונה "תנורו של עכנאי", בו עמד רבי אליעזר מצד אחד ושאר חכמי יבנה מן הצד השני, ובראשם רבי יהושע בן חנניה, הביא רבי אליעזר "ראיות" לדבריו:

אמר להם: אם הלכה כמותי חרוב זה יוכיח.

נעקר חרוב ממקומו מאה אמה,...
אמרו לו: אין מביאין ראיה מן החרוב.

חזר ואמר להם: אם הלכה כמותי, אמת המים יוכיחו,

חזרו אמת המים לאחוריהם.

אמרו לו: אין מביאין ראיה מאמת המים.

חזר ואמר להם: אם הלכה כמותי, כותלי בית המדרש יוכיחו.

הטו כותלי בית המדרש ליפול.

גער בהם רבי יהושע, אמר להם: אם תלמידי חכמים מנצחים זה את זה בהלכה אתם מה טיבכם?

לא נפלו מפני כבודו של רבי יהושע, ולא זקפו מפני כבודו של רבי אליעזר
ועדיין מטים ועומדין.

חזר ואמר להם: אם הלכה כמותי מן השמים יוכיחו,

יצתה בת קול ואמרה: מה לכם אצל רבי אליעזר שהלכה כמותו בכל מקום.

עמד רבי יהושע על רגליו ואמר: לא בשמים היא.

מאי לא בשמים היא?

אמר רבי ירמיה: שכבר ניתנה תורה מהר סיני אין אנו משגיחים בבת קול

שכבר כתבת בהר סיני: "אחרי רבים להטות".

תלמוד בבלי, בבא מציעא נ"ט ע"ב
אני סבור שיש לפרש את ה"ראיות" הללו כמשלים שהמשיל רבי אליעזר לחכמים. 
החרוב הוא משל למסורת, ליציבות. בחז"ל נתפס החרוב כעץ שנותן את פריו לאחר 70 שנה, וכפרי שאדם אוכל אותו לאחר שדורות קודמים טרחו ונטעו
. רבי אליעזר אומר לחכמים – בהליכה אל החידוש אתם "עוקרים את החרוב", כלומר, עוקרים את עצמכם ממקור החיים – מן המסורת של ההלכה. אולם חכמים עמדו על דעתם – המסורת אינה יכולה לשמש כראייה, במקום שיש צורך בשינוי. 

המים מייצגים את התורה, והם משל לה בכמה מקומות
. אמת המים מייצגת את המעבר של התורה מדור לדור ואת השתלשלותה. הזרימה הטבעית היא הזרימה ממקום גבוה אל מקום נמוך, כלומר – מן הדורות הקודמים אל הדורות הבאים. ואולי יש בכך רמז גם לרמתם של הדורות הראשונים ביחס אל הדורות הללו והבאים. זרימת המים לאחוריהם היא בניגוד לטבע, ומבטאת חוצפה והתנשאות כלפי הדורות הקודמים והחכמים יותר. 
הראייה השלישית היא שקופה. רבי אליעזר טוען כי בהליכתם אל שינוי ההלכה מסתכנים חכמי יבנה בהרס בית המדרש. בית המדרש מייצג כמובן את התורה, ונפילת קירותיו מסמלת את העתיד לקרות לעולם תורה שאינו מבוסס על מסורת, לפי רבי אליעזר. אולי הוא טען את טענת "המדרון החלקלק", או את החשש מפני גלישה אל הכתות השונות שרווחו בבית שני בארץ ישראל. גם ראייה זו לא התקבלה, ואף שקירות בית המדרש מוטים ועומדים, והחשש מפני הריסת בית המדרש קיים ונוכח, אין זה חשש שיש לשתק בגללו את מלאכת החידוש. 

בת הקול מייצגת את אלוהים, וגם חכמי יבנה נעזרו בה בהכרעתם, לפי מקורות שונים
. אלוהים עצמו וודאי יודע את מה שראוי להיות, ומי האדם שיקום ויעמוד למולו. והנה, מול האלוהים מתייצב ועומד רבי יהושע, ואומר "לא בשמים היא".
רבי אליעזר נוּדה ותורתו ומסורותיו נגנזו. הדיון בבית המדרש הפך להיות דיון אנושי בלבד, והכוח לחדש נשמר. יחד עם זאת, בית המדרש נפגע, ומסורות רבות אבדו לעד. 
אז והיום – בין שינוי ההלכה של יבנה לשינויה בימינו

מה ניתן ללמוד ממהלכים אלו על חידוש ההלכה?

רבן יוחנן בן זכאי וחכמי יבנה העתיקו את מוקד קיום העם היהודי מבית המקדש אל בית המדרש. מכאן ואילך, חכמי בית המדרש הפכו למנהיגי העם הרוחניים ומוביליו, ותפסו את מקומם של הכהנים. את האלוהים ביקשו בבית הכנסת – בתפילת הציבור – או בבית המדרש – בתורה ובלימודה. מעתק זה אִפשר לעם היהודי לשרוד בגלות הארוכה ובפיזור העצום על פני כל כדור הארץ, והוא שנתן לעם את האפשרות לשוב ולהתכנס אל ארץ ישראל ולהקים בה מדינה עצמאית. 

מנקודת מבטו של ריב"ז וחכמי יבנה – אי שינוי ההלכה משמעו איום על המשך קיומו של העם היהודי, שכן קיום התורה במתכונתה הבית-מקדשית אינו אפשרי. מנגד –  מתנגדי שינוי ההלכה – למשל: בני בתירה או רבי אליעזר
 - טענו כי שינוי ההלכה משמעו "הריסת בית המדרש", ואיום על רציפות המסורת. 
ואף על פי כן, חשש ריב"ז עד יומו האחרון, שהוא טעה בדרכו. רגעים אחדים לפני מותו הוא בוכה, וכשתלמידיו שואלים אותו לסיבת הבכי הוא אומר:

... שיש לפני שני דרכים, אחת של גן עדן ואחת של גיהנם, ואיני יודע באיזו דרך מוליכים אותי.

בבלי, ברכות כ"ח ע"ב

יתכן שריב"ז היה אכול ספקות על הכרעתו לא להפעיל את השפעתו בזכות שמירת בית המקדש אלא להפעילה להצלת יבנה וחכמיה והביקורת שספג מרבי עקיבא ואחרים
, ואולי ספקותיו נבעו ממהלך שינוי ההלכה שהוביל, ומן ההתנגדות של רבי אליעזר ואחרים.

 אז לעומת היום
הרב בני לאו כתב בפתיחה לספרו:

במהלך העבודה על חלקו הראשון של ספר זה, מצאתי עצמי חושב רבות על היחס שבין עולם המסורת לעולם החידוש. נוכחתי לדעת שהמתחים הפנימיים ששררו בבית המדרש של יבנה יכולים לשמש בעבורנו ציוני דרך חשובים ומשמעותיים. במציאות החיים שלנו שבה מתרחשים מאבקים בין זרמים המבקשים לקבע את התורה וההלכה כפי שנתקבלה על ידי הדורות הקודמים, בבחינת "חדש אסור מן התורה" לבין זרמים המקדשים כל חידוש, ניתן ללמוד רבות ממאבקי הרוח שהתחוללו ביבנה ואולי דרך הבנת העבר נוכל להחכים בהווה לטובת הדורות הבאים. 
הרב בני לאו, חכמים, כרך ב', ישראל תשס"ז, עמ' 14

במידה מסוימת ניתן לומר שהעם היהודי נמצא היום במצב הפוך מן המצב שבו היה נתון בתקופת יבנה. בתקופת יבנה העם עשה את המהלך מבניין לחורבן ואילו היום אנחנו עושים את המהלך ההפוך – מחורבן לבניין. אף שגם דורנו בא אחרי דור השואה, והוא נושא את מטען הכאב הזה על גבו, החוויה היום-יומית שלנו היא חוויה הפוכה, של עצמאות ועוצמה, של התחדשות ויצירה, של קיבוץ גלויות ושל התפתחות. 

הדמיון הוא ברור – כאז כן עתה אנחנו בתקופת מעבר היסטורית, שבה מערכות שלמות קרסו והתרסקו, ואחרות מתחילות להיבנות. כאז כן עתה השינויים הגדולים מחייבים התאמה של ההלכה. כאז כן עתה, נדרש אומץ רב ללכת למהלך כזה, ומי שיוביל אותו יזכה לביקורת ציבורית. כאז כן עתה איש לא ידע כיצד ישפטו יהודים בעוד 200 שנה את שינוי ההלכה, והספק מנקר. 

נספחים

פסק הרב אלישיב האוסר שימוש ב"מעלית שבת"

לקריאה נוספת
הרב בני לאו, חכמים, כרך ב', ישראל תשס"ז, שערים ראשון-שני.
גדליה אלון, מחקרים בתולדות ישראל בימי בית שני ובתקופת המשנה והתלמוד, כרך א', תל אביב, תשכ"ו, עמ' 219-273.
שמואל ספראי, "התאוששות היישוב היהודי בדור יבנה", צ. ברס ואחרים (עורכים), ארץ ישראל מחורבן בית שני ועד הכיבוש המוסלמי, כרך ראשון, ירושלים תשמ"ב, עמ' 18-39.
שמואל ספראי, "בחינות חדשות לבעית מעמדו ומעשיו של ריב"ז לאחר החורבן", ש. ספראי (עורך) ספר זכרון לגדליה אלון, תל אביב תש"ל, עמ' 203-226. נמצא בקישור http://lib.cet.ac.il/pages/item.asp?item=14311 .






� בהקשר זה ראוי להזכיר את האיסור שהטיל הרב אליישיב על שימוש ב"מעליות שבת" (ערב שבת תשובה, תש"ע. צילום מופיע בנספח 1), את הסערה הציבורית שקמה בעקבות פסק זה, ואת נסיגתו של הרב מפסקו זה (קובי נחשוני, "הרב אלישיב יכיר במעלית שבת", אתר YNET יהדות, 11/112009, בקישור � HYPERLINK "http://www.ynet.co.il/articles/0,7340,L-3803886,00.html" ��http://www.ynet.co.il/articles/0,7340,L-3803886,00.html� . כמו כן, קיימת התנגדות בציבור החרדי לשימוש בכלי רכב חשמליים לטובת ניידותם של זקנים. דיון משמעותי על מגמתם של רבנים בפסיקת הלכה והשפעתו על הפסיקה יתקיים באחד המפגשים הבאים.


� מבחר מקורות שעוסקים בנושא: 


דניאל רוזנק, "אל תזרקו את הכדור למגרש הרפואי", אתר הצופה, 1/12/2006, בקישור � HYPERLINK "http://www.hazofe.co.il/web/newsnew/katava6.asp?Modul=24&id=52291&Word=&gilayon=2935&mador" ��http://www.hazofe.co.il/web/newsnew/katava6.asp?Modul=24&id=52291&Word=&gilayon=2935&mador�= ;


תגובת הרב בני ונועה לאו, התפרסם ב"הצופה", אתר קולך, � HYPERLINK "http://www.kolech.com/show.asp?id=15937" ��http://www.kolech.com/show.asp?id=15937� ;


הרב יואל קטן, "עזבו את רבי זירא", אתר הצופה, 17/11/2006, בקישור � HYPERLINK "http://www.hazofe.co.il/%5Cweb%5Cnewsnew%5Ckatava6.asp?Modul=24&id=51823&Word=&gilayon=2921&mador" ��http://www.hazofe.co.il/%5Cweb%5Cnewsnew%5Ckatava6.asp?Modul=24&id=51823&Word=&gilayon=2921&mador�= ;


רבקה שמעון, "חומרת רבי זירא – האם הגיע הזמן לחשיבה מחודשת?", אתר הצופה, 3/11/2006, בקישור � HYPERLINK "http://www.hazofe.co.il/web%5Cnewsnew%5Ckatava6.asp?Modul=24&id=51310&Word=&gilayon=2907&mador=136" ��http://www.hazofe.co.il/web%5Cnewsnew%5Ckatava6.asp?Modul=24&id=51310&Word=&gilayon=2907&mador=136� ; 


יאיר אטינגר, "השתגעתם? הרסתם לי את החיים בגלל גזירה דרבנן? היש אלוהים בלבבכם???!!!!!!", אתר הארץ, 7/12/2006, בקישור � HYPERLINK "http://www.haaretz.co.il/hasite/pages/ShArt.jhtml?itemNo=798376" ��http://www.haaretz.co.il/hasite/pages/ShArt.jhtml?itemNo=798376� ;


הרב מנחם בורשטין, "ד"ר רוזנק – בקש סליחה!", אתר הצופה, 17/12/2006, בקישור � HYPERLINK "http://www.hazofe.co.il/web%5Cnewsnew%5Ckatava6.asp?Modul=24&id=52828&Word=&gilayon=2949&mador=136" ��http://www.hazofe.co.il/web%5Cnewsnew%5Ckatava6.asp?Modul=24&id=52828&Word=&gilayon=2949&mador=136� ;


יוסף גרין, "הזרעה מלאכותית כפתרון ל"עקרות הדתית"", מעובד מעבודת גמר לתואר שני במשפט עברי, הוגשה לאונ' תל-אביב, (פורסם במקורות ב"אסיא"), בקישור � HYPERLINK "http://www.medethics.org.il/articles/ASSIA/ASSIA5/R0051112.asp" ��http://www.medethics.org.il/articles/ASSIA/ASSIA5/R0051112.asp� ; 


הרב דוד ביגמן, "עקרות הלכתית? אין חיה כזו", YNET יהדות, 2/1/2009, בקישור � HYPERLINK "http://www.ynet.co.il/articles/0,7340,L-3649156,00.html" ��http://www.ynet.co.il/articles/0,7340,L-3649156,00.html� ;


יאיר אטינגר, "השתגעתם? הרסתם לי את החיים בגלל גזירה דרבנן? היש אלוהים בלבבכם???!!!!!!", אתר הארץ, 7/12/2006, בקישור � HYPERLINK "http://www.haaretz.co.il/hasite/pages/ShArt.jhtml?itemNo=798376" ��http://www.haaretz.co.il/hasite/pages/ShArt.jhtml?itemNo=798376� ;


� מועד קטן י"ד ע"א, וכן בשו"ע, או"ח תקל"א ס"ב.


� נדון בהרחבה בנושא זה באחד המפגשים הבאים.


� כמובן של"מותר" ול"אסור" דרגות שונות (מ"ייהרג ואל יעבור" ועד "המחמיר לא הפסיד"). על הקטגוריות השונות של האיסור נרחיב באחד המפגשים בהמשך השנה.


� למשל: רמב"ם (הלכות שבועות פרק ה' הלכה ט"ז), ר' עובדיה מברטנורא (פירושו למסכת אבות ג' י"ג), רבי אברהם בן דוד (הראב"ד, בעלי הנפש, שער הקדושה). ובניגוד לרבינו בחיי אבן פקודה (ספר חובות הלבבות שער ג' - שער עבודת האלוקים פרק ד'). וראה עוד: הראי"ה קוק, עין אי"ה, ברכות א', פרק א', ד'.


� הדרכים העיקריות הן: הימנעות – דרישה להימנעות מעיסוק בדברי הרְשוּת, ככל שניתן (למשל: ר' ישראל ב"ר יוסף אלנקאוה, מנורת המאור, פרק כ' - דרך ארץ, ניו יורק תרפ"ט-תרצ"ב, עמוד 432)  הקדשה – עיסוק בדברי הרְשוּת מתוך כוונה שהם ישמשו כמכשיר לדברי מצווה (למשל: רמב"ם, שמונה פרקים, פרק ה'); קידוש – הפיכת העיסוק בדברי הרְשוּת לעיסוק קדוש, כעין מצווה ממש (רבי מנחם מנדל מלובביץ', ליקוטי שיחות חלק ג' עמ' 907 וחלק כ' עמ' 334). אני סבור שיש להוסיף עליהן את האפשרות של השפעה – כלומר, עיסוק בדברי הרְשוּת כמושפעים מדברי המצווה ומרוח התורה וההלכה, אך לא מוכתבים מהן ישירות. 


� סקירת ספרות בתחום זה ראה: הרב מרדכי הלפרין, "רפואה והלכה בישראל – ציוני דרך – תש"ח תשנ"ח", אסיא, ס"ג-ס"ג  (כרך ט"ז, ג-ד), כסלו תשנ"ט.


� ידידיה שטרן, "פסיקת הלכה בשאלות מדיניות", נייר עמדה (18) – המכון הישראלי לדמוקרטיה, ירושלים, חשוון תש"ס.


� כך סברו, בין השאר, הרב י"ל פישמן (מימון) (דואר היום, ח' באייר תר"ף, 26 באפריל 1920) – "בענייני איסור והיתר... נשאל את הרבנים, אבל בענייני החיים שבשוק עליהם לשאול אותנו"; הרב יוסף דב סולובייצ'יק (לפי עדותו של חתנו, הרב אהרון ליכטנשטיין, "דברי הספד", מסורה, 9, תשנ"ד, עמ' 22-23). בהקשר זה הביא שטרן גם את דבריו של הרב סלובייצ'יק עצמו, בראיון שנערך עמו (מעריב, 5 בספטמבר 1975).


� ישעיהו ליבוביץ', "דין תורה כמשפט למדינת ישראל?", סורא ספר שנה ג (תשי"ח), 498. מופיע גם בתוך יהדות, עם יהודי ומדינת ישראל, ירושלים ותל-אביב, תשל"ו, עמ' 195-196.


� רמב"ם (משנה תורה, הלכות יסודי התורה פרק ט' הלכה ב', ובהקדמתו למשנה - הקדמת הרמב"ם למשנה, מוסד הרב קוק, תשכ"א, עמ' י"ז). הרמב"ם דן בתפקידיו של נביא, וכותב שאחד מתפקידיו של הנביא הוא מתן הוראות בתחום המדיניות (בהקדמה למשנה: "כגון שיאמר: 'הלחמו על עיר פלונית או אומה פלונית עכשיו', כמו שצוה שמואל את שאול להלחם בעמלק אז, או שיזהיר מלהרוג, כמו שהזהיר אלישע את יהורם שלא להרוג חיל חזאל הנמצאים בשומרון כידוע, וכמו שהזהיר ישעיה מלהכניס את המים לפנים מן החומה, וכמו שהזהיר ירמיה את ישראל מלצאת מירושלים, וכל כיוצא בזה"). בניגוד לכך, בתחום ההלכתי הנביא אינו רשאי לפעול. מכאן ניתן להסיק כי שאלות מדיניות אינן נכללות בתחום ההלכה. 


� הרב חיים דוד הלוי (תורה שבעל פה כ"א. מופיע בתוך עשה לך רב, תל אביב תשמ"א, חלק ד') -  "לפי מהותם של שטחי חיים אלה הם ניתנים לשינוי מתקופה לתקופה, ואילו תורת ה' תורת נצח היא, ונמנעה תורה במתכוון מלקבוע בהם תחומים ברורים ומוגדרים". 


� אוסף פרשנויות בניגוד להלכה, של פרשני ימי הביניים, אשר מודעים לכך שהם מפרשים בניגוד להלכה, ומציינים את ההלכה ואת ההבדל בינה לבין פירושיהם למקרא: רש"י - שמות י"ב 4 ("ואם ימעט הבית מהיות מִשֶּׂה"), שמות כ"א 28 ("ובעל השור נקי"), דברים כ"ב 1 (לא תראה את שור אחיך... והתעלמת מהם"); רשב"ם - שמות כ"ב 1-2 ("אם במחתרת ימצא הגנב... אין לו דמים"); אבן עזרא - שמות כ"ג 19 ("לא תבשל גדי בחלב אמו"); רמב"ן - שמות כ"ג 2 ("לא תהיה אחרי רבים לרעות"), ויקרא כ"ז 29 ("לא יומתו אבות על בנים").


� רש"י (פירושו לשמות ו' 9) – "לכך אני אומר יתיישב המקרא על פשוטו דבר דבור על אופניו, והדרשה תדרש, שנאמר (ירמיה כ"ג 29) הלא כה דברי כאש נאם ה' וכפטיש יפוצץ סלע, מתחלק לכמה ניצוצות", ובמקומות נוספים. 


וראה בדברי פרופ' אוריאל סימון, "משמעותם הדתית של הפשטות המתחדשים", בתוך המקרא ואנחנו, בעריכתו, תל אביב, 1987, עמ' 133.


� רשב"ץ (אוהב משפט, פרק ט') – " עוד יש לך לדעת כי התורה לא תכריחנו להאמין דעת כוזב. ולזה הותר לנו לפרש הפסוקים המורים על היות האל גוף בעל יד ורגל ושאר איברים בפירושים מסכימים לאמת שמתבאר במופת שאינו גוף... ואילו התבאר לנו במופת שהעולם הוא קדמון, היינו מוציאים הפסוקים המורים על החידוש מפשוטן כמו שעשינו בפסוקים המורים על ההגשמה. אבל אחר שלא התבאר במופת קדמות העולם אין לנו מכריח להוציאם מפשוטן והאמנו שחידוש העולם כנראה מפשט הכתובים, וראינו שבזה תתקיים התורה ומופתיה".


� שד"ל (הקדמתו לפירושו על חמישה חומשי תורה) – "כשאנו מניחים את המסורת כיסוד מוסד של פרשנות המקרא, אין אנו מתכוונים בזה שבהבנת פסוקי המקרא עלינו להימשך ללא ערעור וללא סייג אחרי המשמעות שייחסו להם חכמי המשנה והתלמוד, כי דרך זו תוביל אותנו פעמים לא מעטות הרחק מן האמת הצרופה. דבר זה ידוע יפה לגבי פרקי המקרא העוסקים במאורעות היסטוריים, אבל הוא הדין גם ביחס לפרקים העוסקים במצוות עשה ולא תעשה, וגם בענייני אמונות ודעות". כך כתב גם בהקדמתו לפירושו לישעיהו, פדואה 1855, ביסוד הרביעי.


� ר' יוסף אבן כספי, משנה כסף, חלק א', פרק רביעי, פרסבורג תרס"ה, עמוד 6.


� כך נראה מדברי רשב"ם (בפירושו לתורה, בראשית ל"ז 1, שמות כ"א 1, ועוד) – "ידעו ויבינו יודעי שכל כי לא באתי לפרש הלכות אעפ"י שהם עיקר, ... ואפרש הדינין וההלכות לפי דרך ארץ. ואעפ"כ ההלכות עיקר כמו שאמרו רבותינו הלכה עוקרת משנה".


� ר' יום-טוב ליפמן לוי הלר ולרשטין, תוספות יום- טוב, נזיר ה' ה' – "אע"פ שבגמרא לא פירשו כן, הואיל לענין דינא לא נפקא מינה ולא מידי הרשות נתונה לפרש, שאין אני רואה הפרש בין פירוש המשנה לפירוש המקרא שהרשות נתונה לפרש במקראות כאשר עינינו רואות חבורי הפירושים שמימות הגמ', אלא שצריך שלא יכריע ויפרש שום דין שיהא סותר דעת בעלי הגמ' ". כך העיד ר' ישראל משקלוב בשם הגר"א, בהקדמה לספרו פאת השולחן – "והיה יודע כל חסורי מחסרא שבתלמוד בשיטותיו דלא חסרה כלל בסדר שסידר רבינו הקדוש המתניתן ולאו אורחא שחיסר דבר, רק דרבי ס"ל כחד תנא דאליביה סתמה ולא חסר כלל אליביה, וגמ׳ ס"ל כאידך תנא ואליביה, קאמרה הגמ' חסורי מחסרא וה"ק...". מסורת דומה מסופרת משמו של ר' מנשה בן פורת מאיליה, תלמיד הגר"א, וראה על כך אצל ר"ק כהנא, חקר ועיון: קובץ מאמרים, א', תל אביב, תש"ך, עמ' קל"ב-קמ"ג. 


� דברים דומים כתב ר' חסדאי קרשקש (אור ה', הצעה), כשהוא מנמק בכך את חוסר ההיגיון שבקביעת מצווה להאמין במציאות אלוהים. 


� הרמב"ם (פירוש המשנה, שבועות א' ד'). 


� רבינו בחיי בן יוסף אבן פקודא, תורת חובות הלבבות, תרגום הרב קאפח, הוצאת פלדהיים ירושלים - ניו-יורק 


(ללא שנת הוצאה, מהדורה עברית בלבד ללא תעתיק בערבית),  עמ' י'.


� הראי"ה קוק (אגרות הראי"ה, ירושלים תשנ"ד9, חלק א', אגרת י"ח), הרב יעקב אריאל ("להלכות דעות", בתוך: הרב לויטס ח. מ. (עורך), שנה בשנה, תש"ן, עמ' 306-317), הרב עוזי קלכהיים ("היש הכרעה להלכה בענייני דעות?", הקלמן י. (עורך), על מדין, ירושלים 1992).


� מצווה מדרבנן. סיפור החסידים על הצדיק שנותן את הכסף, שהוא חסך כדי לקנות אתרוג, לאדם עני שיקנה לעצמו אמצעי לפרנסה, הוא הקצנה של עקרון זה, ולפיו יש עדיפות מוחלטת למצוות שבין אדם לחברו על פני מצוות שבין אדם למקום, גם בנוגע למצוות דאורייתא. 


� מדרש קיצוני בעניין זה מופיע בויקרא רבה וילנא) פרשה ל"ב ח' – "אני ואראה את כל העשוקים דניאל חייטא פתר קרייה בממזרים, 'והנה דמעת העשוקים' (קהלת ד' 1) - אבותם של אלו עוברי עבירות ואילין עלוביא מה איכפת להון, כך אביו של זה בא על הערוה זה מה חטא ומה איכפת לו. 'ואין להם מנחם' אלא 'מיד עושקיהם כח' - מיד סנהדרי גדולה של ישראל שבאה עליהם מכחה של תורה ומרחקתן על שום 'לא יבא ממזר בקהל ה' '. 'ואין להם מנחם' - אמר הקב"ה עלי לנחמן...". במדרש זה ה"עושקים" הם הסנהדרין הבאים מכוחה של התורה, ואילו הצודקים הם הממזרים, והקב"ה מכריע לטובתם.  


� הרמב"ן בפירושו על אתר.


� רבי יצחק מקורביל, ספר מצוות קטן, מצוה מ"ט.


� רמב"ן, פירושו לויקרא י"ט 2.


� רמב"ם, הלכות דעות, פרק א' הלכה ה'.


� הרב אהרון ליכטנשטיין ("מוסר והלכה במסורת היהודית", בתוך דעות, מ"ו, תשל"ז), הרב יעקב אריאל ("משפטים מסיני", בתוך קומי אורי, גיליון 19).


� השופט יצחק אנגלרד, "The Interaction of Morality and Jewish Law".


� "המקלל בקוסם". משנה, סנהדרין ט' ו'.


� "הגונב את הקסווה... כהן ששמש בטומאה", במשנה, שם. 


� "הבועל ארמית", במשנה, שם. 


� ראה רמב"ם (משנה תורה, הלכות סנהדרין י"ח ו ') – "הגונב כלי שרת מן המקדש והמקלל בקוסם והבועל ארמית אין בית דין נזקקין להן, אלא הקנאין פוגעין בהן וכל שהורגן זכה". 


� על פי ירושלמי (סנהדרין, פרק ט' הלכה ז') – "תני [דין "קנאים פוגעים בו"] שלא ברצון חכמים, ופינחס שלא ברצון חכמים. אמר רבי יודה בר פזי: ביקשו לנדותו, אילולי שקפצה עליו רוח הקודש ואמרה: "והיתה לו ולזרעו אחריו ברית כהונת עולם, וגו'".


� בבלי, נזיר כ"ג ע"ב.


� שם.


� בבלי, ברכות ס"ג ע"א, וברש"י ד"ה דעהו.


� הראי"ה קוק (שו"ת משפט כהן, סימן קמג-קמד, מוסד הרב קוק, עמוד שטו ואילך). 


� הרב נפתלי צבי ברלין (הנצי"ב, הרחב דבר, בראשית כ"ז אות א', הוצאת וועד הישיבות. וכן בשמות ל"ג 27. כמו כן בשו"ת משיב דבר, חלק ב' סימן ט'), ר' ישראל ליפשיץ (פירוש תפארת ישראל למשנה, אבות ב' א', עמוד יכין, דפוס וילנא).


� ר' יוסף קולון (שו"ת מהרי"ק, סימן קס"ז, הוצאת מכון אורייתא, עמוד של"ט), יעקב יצחק הלוי הורוויץ ("החוזה מלובלין", זכרון זאת, פרשת פינחס, ווארשה 1869).  


� הרב מהריא"ז ענזיל (תלמיד בעל "קצות החושן", הקדמה לספר "אבני מילואים"), ר' צבי אלימלך מדינוב (אגרא דכלה, דף ע"ט,ב'), ר' אברהם חיים מזלוטשוב (אורח לחיים, פרשת מטות, דפוס למבערג).


� הרב נחום אליעזר רבנוביץ (יד פשוטה, הלכות תפילין ד',י"א, הוצאת מעליות).


� לעיל הערה � NOTEREF _Ref275170825 \h ��43�, בדברי החוזה מלובלין, וראה גם רבי מרדכי יוסף מאיזביצא, מי השילוח, פרשת פנחס.


� ראה: ר' חיים מוולוז'ין, נפש החיים, שער ג', פרק ז'.


� הרב ארי יצחק שבט, "גילוי עריות למען ביטחון המדינה", תחומין, ל', תש"ע, עמ' 68-81.


� בכלל זה הלכה אינה יכולה לחייב את האדם להרגיש רגש מסוים, אלא לעשות מעשים שיובילו אותו להרגיש. מקווה למצוא הזדמנות שבה ארחיב בנושא זה. 


� קיימת סתירה תודעתית מובנית בנושא הוולונטריות של שמירת ההלכה כיום. מצד אחד, אני מודע לכך שיש לי אופציות רבות לעיצוב חיי, שההלכה היא רק אחת מהן, וכי אין שום גורם שיוכל לכפות עלי את קיום ההלכה. מצד שני, כשאני שומר הלכה אינני מרגיש שאני עושה מה שלבי חפץ, ואני תופס את עצמי כמקבל עלי עול מלכות שמיים. על סתירה זו נרחיב באחד המפגשים הבאים. 


� ראה: ש. ספראי, "התאוששות היישוב היהודי בדור יבנה", צ. ברס ואחרים (עורכים), ארץ ישראל מחורבן בית שני ועד הכיבוש המוסלמי, כרך ראשון, ירושלים תשמ"ב, עמ' 20-24.


� הרב עדין שטיינזלץ, אישים בתלמוד, ספריית "אוניברסיטה משודרת", תל-אביב תשמ"ז, עמ' 25-26.


� ש. ספראי, "בחינות חדשות לבעית מעמדו ומעשיו של ריב"ז לאחר החורבן", ש. ספראי (עורך) ספר זכרון לגדליה אלון, תל אביב תש"ל, עמ' 203-226. נמצא בקישור � HYPERLINK "http://lib.cet.ac.il/pages/item.asp?item=14311" ��http://lib.cet.ac.il/pages/item.asp?item=14311� . לכך נוטה גם הרב בני לאו, חכמים, כרך ב', ישראל תשס"ז, עמ' 30 ואילך.


� תרגום: "ודניאל, כאשר ידע כי נרשם הכתב [כלומר, גזירת דריווש], בא לביתו – וחלונות פתוחים לו בעליתו נגד ירושלים – ושלוש פעמים ביום היה כורע על ברכיו ומתפלל ומורה לפני אלוהיו, כשם שהיה עושה מלפני זה" (עפ"י א. רפופורט ואחרים (עורכים), עולם התנ"ך,.ספר דניאל, תל אביב 1994, עמ' 63).


� בזמן בית המקדש, בארץ ישראל, ראש השנה היה יום אחד. לכן אם הוא חל בשבת לא היו תוקעים כלל באותה שנה. 


� הקורבן שהגר נדרש להביא הוא מן העוף, והוא מכונה בלשון חכמים "קן".


� רבע דינר עבור מחיר הקורבן.


� מן העובדה שלגבי מעות מעשר שני לא תיקן ריב"ז תקנה, רצה הרב בני לאו (שם עמ' 34) להוכיח, שכוונתו של ריב"ז הייתה להקל על הגיור. אולם קיים הבדל משמעותי בין מעשר שני לבין מעות של קורבן, וחומרתו של השני גדולה בהרבה מן הראשון.


� כיצד היה מבוטא שם ה' המפורש? עיין במאמרו של הרב יואל בן נון, "הוויה פעילה וקיומית במקרא – פירושו הלשוני של שם ה' ", מגדים, ה (ניסן תשמ"ח), אלון שבות, עמ' 7-23.


� גדליה אלון, מחקרים בתולדות ישראל בימי בית שני ובתקופת המשנה והתלמוד, כרך א', תל אביב, תשכ"ו, עמ' 68-69.


� שם עמ 35.


� ראה על כך בהרחבה אצל הרב לאו, חכמים, שם, עמ' 88-93.


� על יחסו של רבי אליעזר לשינוי ההלכה בתקופת יבנה ראה להלן, עמ' � PAGEREF _Ref274630168 \h ��25�.


� בבלי, ברכות כ"ו ע"ב.


� "תפילות מתמידין גמרו: תפילת השחר מתמיד של שחר..., תפילת המנחה מתמיד של בין הערביים..., תפילת הערב לא מצאו במה לתלותה ושנו אותה סתם. הדא הוא דתנינן - תפילת הערב אין לה קבע" (ירושלמי, ברכות ד' א' [ז' ע"ב]).


� אם כי ברכה זו היא ככל הנראה מאוחרת, ראה אביגדור שנאן (עורך), סידור אבי חי – ליום השבת, עמ' 25.


� אכילת מרור לא נתפשה כמצווה עצמאית, אלא כקשורה לאכילת קורבן הפסח. לכן, לאחר החורבן היא קיבלה מעמד של מצוות דרבנן.


� משנה, אבות ב', ח' – "אם יהיו כל חכמי ישראל בכף מאזנים ואליעזר בן הורקנוס בכף שניה מכריע את כולם". 


� סיפור חוני המעגל, בבלי, תענית כ"ג ע"א.


� "אין מים אלא תורה" – בבלי, בבא קמא י"ז ע"א ועוד.


� בהכרעה במחלוקת בית הלל ובית שמאי, ראה בבלי, עירובין י"ג ע"ב.


� על מתנגדים אחרים לריב"ז ראה גדליה אלון, מחקרים בתולדות ישראל בימי בית שני ובתקופת המשנה והתלמוד, כרך א', תל אביב, תשכ"ו, עמ' 259-263.


� בבלי, גיטין נ"ו ע"ב.





לעילוי נשמת אחותי, מיכל ברנובסקי

תשכ"ב – תשס"ז


